**ՀԻՄՆԱՎՈՐՈՒՄ**

**«ԳՈՎԱԶԴԻ ՄԱՍԻՆ» ԵՎ «ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՆԵՐՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**1. Անհրաժեշտությունը.**

Ներկայացված օրենսդրական նախագծով առաջարկվող իրավակարգավորումները պայմանավորված են դեղերի, բուժտեխնիկայի և բուժական մեթոդների գովազդի թույտվություն տրամադրող լիազոր մարմնի` Առողջապահության նախարարության աշխատանքային ռեսուրսների և աշխատաժամանակի առավել նպատակային և արդյունավետ օգտագործմանը, միաժամանակ սահմանվող պետական տուրքը և դրա դրույքաչափը համապատասխանում են «Պետական տուրքի մասին» Հայաստանի Հանրապետության օրենքի 2-րդ հոդվածով սահմնված «պետական տուրք» հասկացությանը և հանդիսանում են Առողջապահության նախարարության լիազորությունների իրականացմամբ պայմանավորված` օրենքով սահմանված ծառայությունների կամ գործողությունների համար ֆիզիկական և իրավաբանական անձանցից Հայաստանի Հանրապետության պետական բյուջե մուծվող վճար, որը չի գերազանցում նշված ծառայությունները կամ գործողությունները կատարելու համար ծախսված գումարի չափը:

**2. Ընթացիկ իրավիճակը և խնդիրները.**

Ներկայումս դեղերի, բուժտեխնիկայի և բուժական մեթոդների գովազդի թույտվություններ ստանալու համար ներկայացված հայտերի ուսումնասիրության համար պետական տուրք սահմանված չէ: Գովազդի թույլտվություն ստանալու համար ներկայացվող հայտերով հայցվող դեղերի, բուժտեխնիկայի և բուժական մեթոդների գովազդի նյութերը շատ բազմազան են, դրանց ուսումնասիրությունը չափազանց աշխատատար և ժամանակատար է (ձայնային, տեսաձայնային հոլովակների, գովազդի այլ ձևերի և գովազդի տեքստի միմյանց համապատասխանության, և վերջիններիս` ոլորտը կարգավորող իրավական ակտերին համապատասխանության ուսումնասիրություն, գովազդի միջոցով գովազդ սպառողին մոլորեցնելու, սխալ տեղեկություններ տարածելու, գովազդում անհարկի համեմատություններ պարունակվելու և համանման այլ դեպքերի կանխում), գովազդի հայտի ուսումնասիրության ընթացքում անպայմանորեն ներգրավվում են շահագրգիռ ստորաբաժանումները (այդ թվում նաև Առողջապահության նախարարության համապատասխան գծով խորհրդատուները), առկա է դիմելիության մեծ քանակ և աճի միտում: Այսպես` 2021 թվականի հունվարի 1-ից մինչև 2021 թվականի դեկտեմբերի 31-ը ընկած ժամանակահատվածում Առողջապահության նախարարություն է ներկայացվել թվով 263 գովազդի թույլտվություն ստանալու մասին հայտ, որոնցից բավարարվել է թվով 80-ը, 2022 թվականի հունվարի 1-ից մինչև 2022 թվականի դեկտեմբերի 31-ը ընկած ժամանակահատվածում` թվով 395 գովազդի թույլտվություն ստանալու մասին հայտ, որոնցից բավարարվել է թվով 120, սակայն ներկյացված տվյալների համակողմանի ուսումնասիրությունը ցույց է տալիս, որ բավարարվել են նույն թույլտվությունը ստանալու համար 3-ից 4 անգամ ներկայացված հայտերը: Փաստացի, գործընթացի անվճար լինելու հանգամանքը հայտատուների կողմից օգտագործվում է սեփական ժամանակը, ռեսուրսները խնայելու միջոց, առանց օրենսդրական դաշտը ուսումնասիրելու լիազոր մարմին են ներկյացվում մերժման ենթակա հայտեր, որոնց ուսումնասիրության արդյունքում լիազոր մարմնի կողմից վեր են հանվում և ընդգրկվում են հայտի մերժման հրամանում, այդպիսով հայտատուի համար ծառայելով որպես «ուղեցույց», և այսպես (հիմնականում իրավական ակտերի հետ բացարձակապես չհամապատասխանող, տարական թերություններով և սխալներով) ներկայացված հայտերը 3-րդ - 4-րդ անգամ ներկայացվելուց հետո «լիազոր մարմնի ծախսած ռեսուրսների և ջանքերի միջոցով» հասնում են բավարարման ենթակա հայտերի մակարդակի, փաստացի գործող կարգավորումները խնայում են հայտ ներկայացնողների ժամանակը և ռեսուրսները ի հաշիվ պետական լիազոր մարմնի ռեսուրսների և ժամանակի:

**3. Կարգավորման նպատակը**

Գովազդի թույտվություն ստանալու մասին հայտի ուսումնասիրության համար պետական տուրքի սահմանումը կհանգեցնի հայտ ներկայացնողների կողմից մի շարք գործողությունների իրականացմանը` այդ թվում համապատասխան մասնագետների ներգրավում, իրավական դաշտի ուսումնասիրություն, առավել պատշաճ և պատասխանատու մոտեցում գործընթացին, որի արդյունքում լիազոր մարմին կներկայացվեն առավել հղկված և քիչ թերություններ պարունակող, ավելի քիչ թվաքանակով, հետևաբար ուսումասիրության համար առավել քիչ ռեսուրսներ պահանջող հայտեր, ուստի` միավոր ժամանակում լիազոր մարմնի կողմից կատարված ավելի փոքր նոմինալ քանակի աշխատանքը կբարձրացնի դրա կատարման որակը:

**4. Օրենքների նախագծերի ընդունման առնչությամբ ընդունվելիք այլ իրավական ակտերի նախագծերի կամ դրանց ընդունման անհրաժեշտության բացակայության մասին.**

«Պետական տուրքի մասին» և «Գովազդի մասին» Հայաստանի Հանրապետության օրենքներում լրացումներ կատարելու մասին օրենքի նախագծի ընդունման հետ կապված անհրաժեշտություն է առաջանում փոփոխություններ կատարել նաև Կառավարության 2015 թվականի նոյեմբերի 26-ի «Դեղերի, բուժտեխնիկայի և բուժական մեթոդների գովազդի թույլտվության տրամադրման կարգը և այդ գովազդին ներկայացվող պահանջները հաստատելու և Կառավարության 2006 թվականի նոյեմբերի 2-ի N 1608-ն որոշումն ուժը կորցրած ճանաչելու մասին» N 1422-Ն որոշման մեջ:

**5. Օրենքների նախագծի մշակման գործընթացում ներգրավված ինստիտուտները և անձիք.**

Նախագիծը մշակվել է Առողջապահության նախարարության կողմից:

**6. Իրավական ակտերն ընդունելու դեպքում պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին.**

«Պետական տուրքի մասին» և «Գովազդի մասին» Հայաստանի Հանրապետության օրենքներում լրացումներ կատարելու մասին օրենքի նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի հնարավոր ավելացում կամ հնարավոր նվազեցում չի նախատեսվում:

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը համապատասխան ռազմավարական փաստաթղթերից չի բխում:

**8. Ակնկալվող արդյունքը.**

դեղերի, բուժտեխնիկայի և բուժական մեթոդների գովազդի թույտվություններ տվող լիազոր մարմնի ռեսուրսների և ժամանակի առավել նպատակային և արդյունավետ բաշխում և ծախս, առավել որակյալ և մանրակրկիտ աշխատանք: